stanford-oval/wikipedia huggingface dataset:
LDL-kolesteroli

LDL-kolesteroli on LDL- (engl. low-density lipoprotein) eli harvojen lipoproteiinihiukkasten verenkierrossa kuljettamaa kolesterolia. LDL-kolesterolia tarvitaan solukalvojen rakennusaineeksi ja steroidihormonien synteesiin.
LDL-hiukkaset ovat plasman runsain lipoproteiini, joita maksa valmistaa hyvin harvoista VLDL-hiukkasista (Very Low Density Lipoprotein). LDL-hiukkasten koko vaihtelee halkaisijaltaan 18–25 nm, ja ne kuljettavat LDL-kolesterolin lisäksi myös rasvahappomolekyylejä triglyserideinä.
Kukin harva lioproteiinihiukkanen sisältää yhden apolipoproteiini B-100:n (Apo B-100, 4536 aminohappotähdettä), joka pitää rasvahapot liukoisena vesipitoisessa ympäristössä. Harva lioproteiinihiukkanen sisältää myös antioksidatiivisia vitamiineja (E-vitamiineja tai karotenoideja).
Plasman suuren kokonaiskolesterolipitoisuuden ja erityisesti suuren LDL-kolesterolipitoisuuden haitallisista vaikutuksista valtimotautien syntyyn on vuosikymmenien tutkimustyön tuloksena saatu monipuoliset todisteet. Mendelistiseen satunnaistamiseen ja koko genomin kartoitukseen perustuvat geneettiset tutkimukset ovat entisestään vahvistaneet käsitystä LDL-kolesterolin ratkaisevasta kausaalisesta osuudesta ateroskleroosin synnyssä.
Hertta Kiiski

Hertta Kiiski (s. 1973 Turku) on suomalainen valokuvataiteilija. Kiiski valmistui kuvataiteilijaksi Turun taideakatemian valokuvataiteen osastolta vuonna 2012 ja kuvataiteen maisteriksi Kuvataideakatemian Tila-aikataiteen ohjelmasta vuonna 2015.
Kiisken näyttely Primavera oli esillä Turun taidemuseossa vuonna 2012. Vuonna 2019 Kiiskellä oli retrospektiivinen yksityisnäyttely Violetti meri Suomen valokuvataiteen museossa.
Aiheesta muualla

Hertta Kiisken verkkosivut
Hydrohelium

Rakennekuva hydroheliumista.
Hydrohelium eli heliumhydridi (HHe+) on yksiarvoinen kationi, joka muodostuu heliumista, johon on liittynyt vety-ydin eli protoni. Se on vahvin tunnettu happo.
Hydroheliumin oletetaan olleen ensimmäinen maailmankaikkeudessa esiintynyt molekyyli noin 100 000 vuotta alkuräjähdyksen jälkeen. NASAn infrapunaobservatorio SOFIA havaitsi molekyyliä planetaarisessa sumussa NGC 7027 huhtikuussa 2019, mikä oli ensimmäinen havainto hydroheliumista avaruudessa.
Pardubicen junaturma

| Pardubicen junaturma |
| --- | --- |
 Pardubicen junaturma
Päivämäärä:  5. kesäkuuta 2024
Tapahtumapaikka:  Pardubice, Tšekki
Kuolleita:  4
Kadonneita:  26+
Pardubicen junaturma tapahtui keskiviikkoiltana 5. kesäkuuta 2024, kun matkustajajuna ja rahtijuna törmäsivät Pardubicessä Tšekissä. Onnettomuudessa sai surmansa neljä ihmistä ja ainakin 26 loukkaantui. Noin kolmeasataa matkustajaa kuljettanut juna oli matkalla Ukrainan Tšopiin.
Myllykoski (paperitehdas)

Myllykosken tehdasaluetta Ummeljoen puolelta kuvattuna
Myllykoski Oy, vuoteen 1971 Myllykosken paperitehdas, oli UPM-Kymmene -konserniin kuulunut tehdas Kouvolan Myllykoskella. Tehdas kuului vuosina 1920–1952 Yhtyneet Paperitehtaat Osakeyhtiöön, 1952–2011 Myllykoski-konserniin. Vuonna 2011 UPM-Kymmene Oyj osti tehtaan. Tehdas työllisti loppuvaiheessa noin 400 henkilöä. Tehtaan työntekijöitä edusti Paperiliiton Myllykosken osasto 35 r.y. Tehtaan viimeisenä pääluottamusmiehenä toimi Timo Byman. Työntekijöiden irtisanomisaika alkoi tammikuussa 2012 ja koneiden huolto- siivous- ja purkutyöt kestävät noin puoli vuotta. Viimeinen tehtaanjohtaja tehtaalla oli Timo Suutarla.
Yhtyneet Paperitehtaat -konsernin seuraaja UPM-Kymmene Oyj sopi vuoden 2010 lopulla Myllykoski Paper Oy:n emoyhtiön Myllykoski Oyj:n ostamisesta. Kauppa sai EU:n kilpailuviranomaisten hyväksynnän 13.7.2011. UPM tiedotti 23.9.2011 saattaneensa loppuun prosessin Myllykoski Paperin 35 prosentin omistusosuuden ostamisesta M-Realilta . UPM sai näin vuoden 2011 aikana omistukseensa sekä Myllykoski Paperin että Myllykoski Oyj:n kokonaan. Elokuussa 2011 UPM ilmoitti tehtaan sulkemisesta vuoden 2011 loppuun mennessä.
Vuonna 1924 Voith ehdotti tehtaan uusimista ja tarjosi rakennettavaksi 5 500 mm leveää suurta paperikonetta. Hanketta ei toteutettu. Myllykoskelle suunniteltiin myös kartonkikonetta 1940- ja -50 lukujen vaihteessa. Tämäkään hanke ei toteutunut. Tehtaan lakkauttamisen yhteydessä vuonna 2011 UPM on etsinyt tehtaalle uusiokäyttöä kartongin valmistajana. Tehtaan koneista PK4 ja PK6 sopisivat teoriassa kartonginvalmistukseen pienin muutoksin. PK7 ei sovi kartonkikoneeksi, koska siinä on kitaformeri.
Suomen Bioetanoli Oy (SBE) ja UPM-Kymmene Oyj ovat käyneet neuvotteluita tehtaan ostamisesta ja muuttamisesta bioetanolilaitokseksi.
Tehtaan osti Redeve Oy huhtikuussa 2018. Pohjoismaalainen datakeskusyritys Atnorth ja Redeve Oy tekivät tehtaan tonttikaupat lokakuussa 2024.
Museopaperikone

Museopaperikone oli tehtaan tiloissa paikalleen museoitu lähes toimintakuntoinen paperikone PK3. Kone oli toiminnassa vuosina 1919-1972. Kone oli Viipurin konepajan valmistama. Koneella valmistettiin toispuolisesti kiillotettua valkoista käärepaperia, luonnonruskeaa käärepaperia ja SC-paperia. Kone hankittiin käytettynä  Loimijoen paperitehtaalta minne se oli alun perin asennettu vuosisadan ensimmäisinä vuosina. Kaupan toteuttajana Loimaan paperitehdashankkeen johtomiehiin kuulunut Wilhelm Bensow, joka oli ostanut koneen vuonna 1912 Loimaan kaatuneelta tehtaalta. Bensow myi koneen edelleen Myllykosken Puuhiomo Oy:lle. Tehdasrakennuksen vanhimpia osia on suunnitellut arkkitehti W. G. Palmqvist. Konetta ylläpiti Teknillisen korkeakoulun Puunjalostajakilta. Killalla oli nimetyt toimihenkilöt (Konemestari ja Nuorempi konemestari) koneen ylläpitoa varten. Kone on purettu ja entisöity Valkeakoskelle UPM-Kymmene Oyj:n Keskusarkistoon.
Merkittäviä vuosilukuja

1892 Myllykoski Träsliperi Aktiebolag perustettiin.
1920 Myllykoski Träsliperi Aktiebolag, Aktiebolag Simpele ja Osakeyhtiö Jämsänkoski yhdistettiin ja Yhtyneet Paperitehtaat perustettiin.
1928 Uusi hiomo
1928 Voimalaitos
1933 Uusi paperikone PK4
1933 Uusi paperitehdas ja paperikone
1935 Uusi paperikone PK5
1952 Myllykoski irtautuu Yhtyneistä Paperitehtaista
1961 Uusi paperikone PK6
1971 Uusi paperikone PK7
1984 Paperikone PK4:n uusinta
1993 Paperikone PK6:n uusinta
1996 Myllykoski Oy muodosti strategisen allianssin Metsä-Serla Oy:n kanssa. Metsä-Serla osti 35 prosentin osuuden Myllykoski Paper Oy:stä.
1998 Paperikone PK7:n uusinta
1999 Myllykoski Paper Oy:n ja Vattenfall Oy:n energiantuotannon yhteistyö alkoi.
2001 Uusi 88 megawatin sekapolttoainekattila voimalaitokselle
2002 Paperikone PK5 pysäytetään
2003 MWC500 projekti (PK4 uudistettiin)
2005 Uusi peroksidivalkaisutehdas, korkeavaaleuksinen MY GOLD lanseerattiin
2011 Yhtyneet paperitehtaat Oy:n seuraajayhtiö UPM-Kymmene Oyj ostaa tehtaan
11/2011 PK7 pysäytetään
12/2011 PK4 ja PK6 pysäytetään
12/2011 Tehdas suljetaan pysyvästi
1/2012 Paperikoneiden PK3 ja PK5 purkaminen aloitetaan
2013 Paperikoneet PK7 ja PK4 puretaan
2014 Paperikone PK6 puretaan
2018 UPM myy Myllykosken tehdasalueen
Dokumenttielokuvia

Myllykoski – viimeinen rulla, 2012
Aiheesta muualla

Myllykoski (paperitehdas) Valtakunnallisesti merkittävät rakennetut kulttuuriympäristöt RKY. Museovirasto.
Myllykosken paperitehdas UPM:n sivustolla[vanhentunut linkki]
Viimeinen rulla, dokumenttielokuva Myllykosken paperitehtaan lopettamisesta. MTV3 2012 (Youtube)
Mitä kuuluu Myllykoskelle kuusi vuotta paperitehtaan sulkemisen jälkeen?, Apu 6.4.2018
Puunjalostusteollisuutemme suursaavutuksia. Myllykoski - "Yhtyneet Paperitehtaat OY:n" mahtava tehdaslaitos, Aamulehti, 09.12.1933, nro 331, s. 7, Kansalliskirjaston digitaaliset aineistot
Ruotsin perintöprinssi Kustaa Aadolf ja oikealla Rudolf Walden, takana Adolf Ehrnrooth
KooKoo Jäätaiturit

KooKoo Jäätaiturit (KKJT) on Pohjois-Kymen Liikuntayhdistyksen taitoluistelujaosto, joka perustettiin tammikuussa 2010. Jaosto toimi aiemmin nimellä Kouvolan Jäätaiturit (KouJT), mutta kaudesta 2016–2017 alkaen uusi nimi ja myös logo otettiin käyttöön. 
KKJT:ssä luistellaan harrastus- tai kilpailumielessä. Seurassa on tarjolla yksinluistelu-, muodostelmaluistelu- ja harrasteryhmiä.
Seura toimii Kouvolassa ja sen kotijäähalli on Lumon Areena. Treenejä pidetään Lumon Areenan lisäksi myös Kouvolan kolmessa muussa jäähallissa Inkeroisissa, Kuusankoskella ja Valkealassa. Jäätaitureihin kuuluu muutama sata luistelijaa.
Harrastamisen tulee olla mielekästä, joten jokaisen luistelijan lähtökohdat ja tavoitteet otetaan KKJT:n valmennuksessa huomioon.
KooKoo Jäätaiturien lisäksi Kouvolassa toimii myös toinen taitoluisteluseura, Kouvolan taitoluistelu (KTL).
Yksinluistelun ryhmät

Kilparyhmät
Kultaiset
Hopeiset
Pronssiset
Aluekilparyhmät
Turkoosit
Pinkit
Kilpapuolen kehitysryhmät
Tinat
Messinkiset
Aluekilpapuolen kehitysryhmät
Lilat
Muodostelmaluistelun joukkueet

Team Black Pearl
Team Crystal Pearl
Team Pink Pearl
Team White Pearl
Team Silver Pearl
Team Diamond Pearl
Pikkuhelmet
Harrasteryhmät

Luistelukoulu
Harrasteryhmä
Mustat (aikuisluistelu)
39 askelta

| 39 askelta> The 39 Steps |
| --- | --- |
 Elokuvan juliste
Ohjaaja:  Alfred Hitchcock
Käsikirjoittaja:   Charles Bennett  Ian Hay 
Perustuu:  John Buchanin romaaniin The Thirty-Nine Steps
Tuottaja:   Michael Balcon  Ivor Montagu 
Säveltäjä:  Charles Williams
Kuvaaja:  Bernard Knowles
Leikkaaja:  Derek N. Twist
Lavastaja:   Oscar Friedrich Werndorff  Albert Jullion 
Pääosat:   Robert Donat  Madeleine Carroll  Lucie Mannheim  Godfrey Tearle 
Valmistustiedot
Valmistusmaa:  Yhdistynyt kuningaskunta
Tuotantoyhtiö:  Gaumont British
Levittäjä:  Gaumont British Picture Corporation Netflix
Ensi-ilta:  kesäkuu 1935 Suomi: 10. toukokuuta 1936
Kesto:  86 min
Alkuperäiskieli:  englanti
Aiheesta muualla
IMDb 
Elonet
AllMovie
Infobox OKNimi-testi OK: 
39 askelta (engl. The 39 Steps) on Alfred Hitchcockin ohjaama brittiläinen jännityselokuva vuodelta 1935. Sitä pidetään yhtenä Hitchcockin parhaimmista elokuvista, ja sen ansiosta hänet huomattiin toden teolla myös Britannian ulkopuolella – varsinkin Yhdysvalloissa. 39 askelta oli yksi Hitchcockin omia suosikkielokuvia, sillä hänen mielestään sen tempo oli täydellinen eikä siinä ollut kuolleita hetkiä.
39 askeleessa kiteytyvät ensimmäistä kertaa monet teemat, joita Hitchcock käytti usein myöhemmin: pakomatkalla olevan miehen on todistettava syyttömyytensä, miespääosassa on komea ja neuvokas mies ja naispääosassa viileä ja älykäs vaaleaverikkö, englantilainen musta huumori sekä Hitchcockin kuuluisa ”MacGuffin”, asia tai esine jota kaikki elokuvan henkilöt etsivät, mutta josta katsojat eivät juurikaan ole kiinnostuneita.
Tämä elokuva valittiin 1900-luvun vaikuttavimpien brittiläistä kulttuuria edustavien elokuvien joukkoon BFI:n kyselyssä vuonna 1999.
Juoni

Lontoossa asuva kanadalainen Richard Hannay antaa illalla yösijan salaperäiselle naiselle, joka löytyy aamulla murhattuna. Tappajat ja poliisi ovat nyt Hannayn jäljillä. Hän lähtee Skotlannin ylämaille tapaamaan professori Jordania, joka itse asiassa on vakoilurenkaan johtaja. Hannay melkein jää kiikkiin, mutta onnistuu pakenemaan Pamelan kanssa, jonka hän oli tavannut junassa ja jonka poliisiksi naamioitunut vakoilija on kahlehtinut käsiraudoilla häneen. He päätyvät lopulta Lontoon West Endin teatteriin, jossa esiintyy Mr. Memory – muistinero, jolle vakoilijat ovat antaneet tehtäväksi opetella ulkoa salaisia asiakirjoja. Kun Memory vastaa Hannayn kysymykseen ”Mikä on 39 askelta?”, Memory ammutaan ja vakoilijoiden suunnitelmat epäonnistuvat. Hannayn maine puhdistetaan ja hänestä Pamelasta tulee pari.
Näyttelijät

| 0 | 1 | 2 |
| --- | --- | --- |
|  Robert Donat  | … |  Richard Hannay   |
|  Madeleine Carroll  | … |  Pamela   |
|  Lucie Mannheim  | … |  Annabella Smith   |
|  Godfrey Tearle  | … |  professori Jordan   |
|  Peggy Ashcroft  | … |  Margaret, torpparin vaimo   |
|  John Laurie  | … |  John, torppari   |
|  Helen Haye  | … |  rouva Louisa Jordan, professorin vaimo   |
|  Frank Cellier  | … |  sheriffi Watson   |
|  Wylie Watson  | … |  Mr. Memory   |
Näyttelijät > Hitchcockin cameorooli

Alfred Hitchcockin cameorooli on noin kuusi minuuttia elokuvan alusta. Hänet nähdään ohikulkijana bussipysäkin edessä heittämässä roskaa kadulle, kun Robert Donat ja Lucie Mannheim pakenevat teatterista.
Myös elokuvan käsikirjoittajalla Charles Bennettillä on lyhyt cameorooli elokuvassa.
Tuotanto > Alkuteos ja käsikirjoitus

39 askelta perustuu John Buchanin samannimiseen romaaniin (1915). Buchan oli Hitchcockin lempikirjailijoita, ja tämä oli jo aiemmin ajatellut filmata Buchanin romaanin Greenmantle. Kun elokuvan Mies joka tiesi liikaa kuvaukset olivat päättyneet, Hitchcock ja Charles Bennett ryhtyivät kirjoittamaan uuden elokuvan käsikirjoitusta. Romaani koki perusteellisen muokkauksen ennen kuin käsikirjoitus oli valmis. Bennett ja Hitchcock jättivät paljon pois ja lisäsivät lukuisia uusia kohtauksia (muun muassa torpparikohtaus).
Buchan itse ei aluksi ollut lainkaan mielissään siitä, miten Hitchcock kohteli hänen romaaniaan, mutta nähtyään valmiin elokuvan hän myönsi, että se oli itse asiassa parempi kuin hänen oma romaaninsa.
Tuotanto > Alkuteos ja käsikirjoitus > Roolijako

Tuottaja Michael Balcon oli lähtenyt hakemaan 39 askeleen pääosaan Madeleine Carrollia Hollywoodista, jonne Balcon itse oli Carrollin lähettänyt pari vuotta aiemmin. Miespääosaan Hitchcock valitsi Robert Donatin, joka siihen mennessä oli tunnettu lähinnä vain teatterinäyttelijänä. 39 askeleen myötä hänestä tuli brittielokuvan tähtinäyttelijä. Lontoon teatterimaailmasta Hitchcock myös löysi 27-vuotiaan Peggy Ashcroftin näyttelemään torpparin vaimoa.
Tuotanto > Kuvaukset

Hitchcock nautti elokuvan kuvauksista. Tuolloin huhuttiin, että pääosan esittäjillä Robert Donatilla ja Madeleine Carrollilla olisi ollut suhde. Hitchcock päästikin hänelle tyypillisen koulupoikahuumorinsa valloilleen heti, kun hän havaitsi pienimmänkin uupumuksen merkin Donatissa tai Carrollissa.
Tuotanto > Jälkituotanto

Kun elokuvan kuvaukset olivat päättyneet, kaikki olivat tyytyväisiä tulokseen. Viime hetkellä Hitchcock kuitenkin leikkasi pois viimeisen kuvatun kohtauksen, jossa Donat selittää Carrollille, että he ovat itse asiassa naimisissa, sillä skotlantilaisen oikeuden mukaan pelkkä ilmoitus todistajien läsnä ollessa olisi riittävä ja sen he olivat majatalossa tehneet. Hitchcockin mielestä kohtaus sotki elokuvan lopun suuret linjat ja siksi se oli poistettava.
Vastaanotto > Aikalaisvastaanotto

39 askelta oli suuri yleisö- ja arvostelumenestys Britanniassa ja Yhdysvalloissa. Sunday Timesin kriitikko Dydney Carroll kutsui Hitchcockia arvostelussaan neroksi ja sanoi Hitchcockin olevan elokuvan todellinen tähti. Daily Telegraphin Campbell Dixon, jonka näytelmään Hitchcockin seuraava elokuva Salainen asiamies perustui, piti sitä ”erittäin elokuvallisena”. British Film Instituten tavallisesti hyvin konservatiivinen Monthly Film Bulletin piti sitä ”ensiluokkaisena viihteenä”.
Vastaanotto > Vaikutus Hitchcockin uraan

Elokuvan menestyksen ansiosta Hitchcock alkoi saada työtarjouksia Hollywoodista. Suurta osaa niistä Hitchcock ei koskaan nähnyt, sillä Gaumont British vaikeni niistä tai antoi heti kieltävän vastauksen kysymättä lainkaan Hitchcockin mielipidettä. Tosin Hitchcock ei vielä tässä vaiheessa olisi vakavasti harkinnut lähtöä Yhdysvaltoihin, sillä hänen asemansa Britannian huippuohjaajana oli kiistaton. Lisäksi hän oli koonnut ympärilleen joukon luottotyöntekijöitä, joiden kanssa hän teki elokuvia.
Teemoja

39 askelta on tavallaan synteesi Hitchcockin aikaisemmista elokuvista. Allmovien Bruce Eder toteaa, että 39 askelta kokoaa kaikki Hitchcockin aikaisempien elokuvien parhaimmat oivallukset ja yhdistää ne nerokkaasti yhdeksi ainoaksi elokuvaksi. Monet näistä teemoista – kuten väärä mies, viileä blondi ja englantilainen huumori – tulisivat toistumaan lukuisissa muissa Hitchcockin elokuvissa.
Teemoja > Yllättävät siirtymät

39 askeleelle ovat tyypillisiä nopeat ja yllättävät siirtymät kohtauksesta toiseen. Ne antavat katsojalle mielikuvan erittäin nopeasta temposta. Peter Bogdanovichille Hitchcock sanoikin, että hän piti elokuvassa ennen kaikkia äkkinäisistä ja yllättävistä siirtymistä kohtauksesta toiseen kuten kohdassa, jossa Robert Donat hyppää ulos poliisiaseman ikkunasta, liittyy sitten Pelastusarmeijan kulkueeseen, pakenee sieltä kujalle ja päätyy puheen pitäjäksi kokouksessa.
Tässä suhteessa 39 askelta muistuttaa hyvin paljon Hitchcockin yhdysvaltalaista Vaarallista romanssia (1959). Monet kriitikot, joiden mielestä 39 askelta on Hitchcockin paras brittielokuva, pitävätkin Vaarallista romanssia hänen parhaana yhdysvaltalaisena elokuvanaan.
Teemoja > MacGuffin

39 askelelta oli ensimmäinen elokuva, jossa Hitchcock käytti MacGuffinia. MacGuffinin ”keksiminen” oli tavallaan elokuvan perusedellytys, sillä sen nopeatempoisuus ei jättänyt sijaa pitkille selityksille siitä, miksi tämä kaikki nyt oikeastaan tapahtuu tai miten.
Elokuvan MacGuffinina on vakoilurenkaan paljastaminen. Katsojalle ei tosin koskaan selviä, keitä he oikein ovat tai mitä he oikeastaan tahtovat. Ensimmäisessä käsikirjoitusversiossa oli mukana kohtaus maanalaisessa lentokonehallissa, mutta Hitchcock poisti sen, koska se ei millään tavalla palvellut elokuvaa. Kuten Vaarallisessa romanssissa, tässäkin elokuvassa itse takaa-ajo on elokuvan tosiasiallinen tarkoitus.
Teemoja > Varietee

Hitchcock oli aina ollut innostunut varieteesta (engl. music hall). 39 askeleen kehystarinassa ja Mr. Memoryssa varieteeta kuvataankin hyvin aidosti. Mr. Memoryn esikuvana oli varieteetaiteilija Datas, joka pystyi vastaamaan lähes jokaiseen kysymykseen, jos se käsitteli tosiasioita tai lukuja. Hitchcock oli nähnyt hänen esiintyvä lukuisia kertoja. Elokuvan Mr. Memory sai lisäksi vielä tiukan ammattietiikan: jos hän tietää vastauksen kysymykseen, hänen on vastattava siihen, vaikka sillä olisikin kohtalokkaita seurauksia.
Sovitukset

Elokuvasta on tehty kaksi samannimistä uudelleenfilmatisointia Britanniassa vuosina 1959 ja 1978. Ne eivät saaneet juurikaan menestystä. Vuonna 2008 aiheesta tehtiin televisioelokuva The 39 Steps.
Patrick Barlow kirjoitti 2005 jännityskomedianäytelmän 39 askelta (The 39 Steps), joka perustuu Nobby Simonin ja Simon Corblen alkuperäisideaan. Näytelmä perustuu sekä Hitchcockin elokuvaan että Buchanin romaaniin. Näytelmän kantaesitys Suomessa oli Åbo Svenska Teaterissa helmikuussa 2008. Suomenkielinen kantaesitys oli Tampereen Komediateatterissa syyskuussa 2008. Helsingin Kaupunginteatterissa näytelmä esitettiin Mikko Kivisen ohjaamana komediana 19. helmikuuta 2014 alkaen Studio Pasilan näyttämöllä.
Aiheesta muualla

39 askelta Internet Movie Databasessa (englanniksi)
39 askelta Elonet.
39 askelta AllMoviessa. (englanniksi)
1000 kuvakaappausta 39 askeleesta.
Aapo Huhta

Aapo Huhta (s. 1985 Haapajärvi) on suomalainen valokuvataiteilija. Hän on valmistunut taiteen maisteriksi Aalto-yliopistosta vuonna 2015.
Huhdalla oli ensimmäisenä suomalaisena valokuvaajana yksityisnäyttely Tukholman valokuvataiteen museossa Fotografiskassa vuonna 2016. Hän sai museon jakaman nuoren pohjoismaisen valokuvaajan palkinnon vuonna 2015 valokuvasarjallaan Block, joka on New Yorkin kaduilla kuvattu kuvasarja nykyajan metropolista ja ihmisen paikasta siellä. Sarja julkaistiin kirjana vuonna 2015. Hänen toinen, Namibiassa vuosina 2016–2018 kuvattu valokuvakirjansa Omatandangole (Kehrer Verlag) julkaistiin loppuvuodesta 2019. Huhta valittiin vuoden 2020 nuoreksi taiteilijaksi.
Huhta oli vuonna 2014 Magnum-kuvatoimiston 30 parhaan alle 30-vuotiaan valokuvaajan listalla ja samana vuonna Fotofinlandia-finalisti.
Huhdan kolmas valokuvakirja Gravity (Kult Books) julkaistiin vuonna 2023.
Aiheesta muualla

Aapo Huhdan kotisivu
Espoon Jäätaiturit

| Espoon Jäätaiturit |
| --- | --- |
Perustettu:  1985
Paikkakunta:  Espoo
Lajit:  taitoluistelu
Kotisivu:  https://espoonjaataiturit.fi/
Espoon Jäätaiturit ry (EsJt) on vuonna 1985 perustettu taitoluisteluseura. Se on Suomen Taitoluisteluliitto ry:n (STLL) ja Etelä-Suomen Liikunta ja Urheilu ry:n (ESLU) jäsenseura. Espoon Jäätaitureiden toiminnassa sovelletaan Suomen Taitoluisteluliiton eettistä säännöstöä. Espoon Jäätaiturit ry on myös lasten ja nuorten tähtiseura, joka on Olympiakomitean, lajiliittojen ja liikunnan aluejärjestöjen luoma seurojen laatuohjelma.
Seuran eri luisteluryhmissä luistelee lähes 900 lasta, nuorta ja aikuista. Espoon Jäätaiturit on kilpa- ja harrastusseura sekä yksinluistelu- ja muodostelmaluisteluseura.
Jäätaiturit harjoittelevat Espoon jäähalleissa, pääasiassa Leppävaarassa, Tapiolassa ja Matinkylässä. Oheisharjoitukset pidetään sopivissa paikoissa lähellä jääharjoituksia.
Espoon Jäätaitureiden päävalmentaja on Virpi Horttana, joka on valmentanut Espoon Jäätaitureissa vuodesta 1987 lähtien.
Yksinluistelu

Espoon Jäätaitureiden yksinluistelijat ovat menestyneet hyvin. Seuran luistelijoita on vuosi toisensa jälkeen nimetty maajoukkueeseen, nuorten maajoukkueeseen ja projektiryhmään. Seura on kasvattanut SM-mitalisteja ja useana vuonna myös Suomen tai Pohjoismaiden mestareita. Laura Lepistö on seuran ensimmäinen EM-mitalisti (pronssia 2008, kultaa 2009 ja hopeaa 2010) ja ensimmäinen MM-mitalisti (pronssia 2010). Viveca Lindfors saavutti EM-pronssia vuonna 2019. Vuoteen 2021 mennessä Espoon Jäätaitureiden luistelijat ovat saavuttaneet 31 Suomen ja 17 Pohjoismaiden mestaruutta sekä 31 muuta mitalisijaa SM- ja PM-kisoissa. EM-mitaleja on yhteensä neljä ja MM-mitaleja yksi.
Yksinluistelun kilparyhmät ovat K1a, K1b, K2, K3 ja K4. Luistelijat siirtyvät kilpailuryhmästä toiseen iän ja taitojen karttuessa siten, että aloittavat K4-ryhmästä. Ryhmiä voi olla enemmänkin luistelijamäärästä ja heidän taitotasostaan riippuen.
Muodostelmaluistelu

Espoon Jäätaitureiden muodostelmaluistelujoukkueita kilpailee jokaisessa Suomen Taitoluisteluliiton kilpailusarjassa, kun mukaan lasketaan Espoo Synchronized Skaters -yhteisseuran SM-seniorijoukkue Lumineers. Lumineersin vastuuvalmentajana toimii Liisa Lakela.
EsJt:n muodostelmaluistelujokkueet ovat:
Valley Bay Synchro (SM-juniorit)
Valley Bay Synchronics (SM-noviisit)
Valley Bay Synchronettes (minorit)
Valley Bay Synchrokids (tulokkaat)
Valley Bay Syncrhostars (kansalliset seniorit)
Valley Bay Synchrostorm (kansalliset juniorit)
Valley Bay Synchrostyle (kansalliset juniorit)
Valley Bay Synchroshine (kansalliset noviisit)
Valley Bay Synchrospirit (aikuiset)
Valley Bay Synchrohearts (masters)
Muodostelmaluistelu on kasvava laji Suomessa. Pystyäkseen tarjoamaan kaikille halukkaille mahdollisuuden luistella EsJt perusti keväällä 2021 toisen joukkueen kansallisiin junioreihin. Sisarjoukkueet Valley Bay Synchrostorm ja Valley Bay Synchrostyle kilpailevat samassa kansallisten junioreiden sarjassa.
Muodostelmaluistelun menestyksen hetkiä ovat olleet Valley Bay Synchro -joukkueen SM-pronssi keväällä 2019 ja 2023 sekä Valley Bay Synchro- ja Valley Bay Synchronics -joukkueiden valmennustrion Henriikka Latvan, Anna Karjalaisen ja Jenni Rahkon saama Elämän liekki -palkinto keväällä 2020 johdonmukaisesta, laadukkaasta ja tuloksellisesta työstä espoolaisen muodostelmaluistelun eteenpäinviemisessä.
Espoon Jäätaiturit ry:n puheenjohtajat kautta aikain

1985–1986: Kerstin Noponen
1986–1987: Pirkko Halme
1987–1989: Sirkka Hulkkonen
1989–1990: Kari Karvosenoja
1990–1992: Sirkka Hulkkonen
1992–1993: Tapani Kella
1993–1994: Sirkka Hulkkonen
1994–2000: Petri Ruokonen
2000–2007: Ulla-Maija Haimi
2007–2015: Mika Leppänen
2015–2023: Anna Kuusniemi-Laine
2023–: Katariina Lisko
Lähde: